b"\n_START_ARTICLE_\nS-Video\n_START_PARAGRAPH_\nEl senyal v\xc3\xaddeo separat (en angl\xc3\xa8s Separate-Video, tamb\xc3\xa9 conegut com a Y/C (o err\xc3\xb2niament conegut com a Super-Video), \xc3\xa9s un tipus de senyal anal\xc3\xb2gic de v\xc3\xaddeo. Cal no confondre ni barrejar aquest principi amb la norma S-VHS (super video home system) que \xc3\xa9s un format de gravaci\xc3\xb3 en cinta. El S-Video t\xc3\xa9 m\xc3\xa9s qualitat que el v\xc3\xaddeo compost, ja que el televisor disposa per separat de la informaci\xc3\xb3 de brillantor i la de color, mentre que en el cas del v\xc3\xaddeo compost es troben barrejades. _NEWLINE_Aquesta separaci\xc3\xb3 fa que el cable S-Video permeti m\xc3\xa9s amplada de banda per a la lumin\xc3\xa0ncia i aconsegueixi m\xc3\xa9s treball efectiu del decodificador de cromin\xc3\xa0ncia. Quan s'inclou en ordinadors port\xc3\xa0tils, permet connectarlos al televisor amb entrada S-Video. Aix\xc3\xb2 fa que el televisor reprodueixi autom\xc3\xa0ticament tot el que mostra la pantalla del port\xc3\xa0til. La norma S-Video suporta una resoluci\xc3\xb3 de v\xc3\xaddeo de definici\xc3\xb3 est\xc3\xa0ndard que pot ser de 480i o 576i.\n_START_SECTION_\nFuncionament\n_START_PARAGRAPH_\nLa lumin\xc3\xa0ncia (I) i la cromin\xc3\xa0ncia (C) modulades com ona subportadora s\xc3\xb3n portades per dos parells senyal/terra sincronitzats. Per aquest motiu, el S-Video \xc3\xa9s considerat com un senyal de v\xc3\xaddeo de components. _NEWLINE_Al v\xc3\xaddeo compost, cal fer passar el senyal de lumin\xc3\xa0ncia per un filtre passabaix per a evitar la diafonia entre la informaci\xc3\xb3 de lumin\xc3\xa0ncia (d'alta freq\xc3\xbc\xc3\xa8ncia) i la del color. En canvi, el S-Video separa ambdues, de manera que el filtre passa-baixos no \xc3\xa9s necessari. Aix\xc3\xb2 augmenta l'amplada de banda disponible per a la informaci\xc3\xb3 de la lumin\xc3\xa0ncia, i redueix el problema de diafonia amb el color. Aix\xc3\xad, la lumin\xc3\xa0ncia amb S-Video funciona visiblement millor que amb v\xc3\xaddeo compost, i a la cromin\xc3\xa0ncia -amb poca diafonia- tamb\xc3\xa9 s'hi nota una mica de millora. Com a inconvenient, el fer servir cables separats facilita les interfer\xc3\xa8ncies m\xc3\xbatues, sobretot en longituds llargues de cable. El senyal de S-Video tendeix a degradar-se considerablement quan es transmet a m\xc3\xa9s de 5 metres (si es fa servir un cable de mala qualitat). Als 10 metres ja sol ser pitjor que amb v\xc3\xaddeo compost.\n_START_SECTION_\nUsos\n_START_PARAGRAPH_\nEl S-Video s'usa sovint en televisi\xc3\xb3 \xc3\xa9s, reproductors de DVD, gravadors de v\xc3\xaddeo, i consoles modernes. Moltes targetes gr\xc3\xa0fiques i targetes sintonitzadores de TV tamb\xc3\xa9 tenen, respectivament, sortida i entrada de S-Video. Tamb\xc3\xa9 \xc3\xa9s com\xc3\xba trobar el connector S-V\xc3\xaddeo en ordinadors port\xc3\xa0tils."